
Sabiedrība ar ierobežotu atbildību "Park Expert"
[bookmark: _Hlk97804245]Reģ. Nr. 44103130208
Palasta iela 10, Rīga 
Latvija, LV-1050
LĒMUMS
patērētāju kolektīvo interešu pārkāpuma lietā
Rīgā
09.11.2026.	Nr. 21-pk
Patērētāju tiesību aizsardzības centrs (turpmāk – PTAC), ņemot vērā saņemtos patērētāju iesniegumus, patērētāju sniegto informāciju par saņemtajiem līgumsodiem un ar tiem saistīto problemātiku, kā arī iestādes iegūto informāciju, pamatojoties uz Patērētāju tiesību aizsardzības likuma (turpmāk – PTAL) 25.panta ceturtās daļas 4., 41., 6. un 61. punktiem un Negodīgas komercprakses aizlieguma likuma (turpmāk – NKAL) 14.panta pirmo daļu, 15.panta pirmās daļas 1.punktu, 2026.gada 18.maijā ierosināja administratīvo lietu Nr.51/2026-PK (turpmāk – Administratīvā lieta) par SIA „Park Expertˮ, reģ. Nr.44103130208 (turpmāk – Sabiedrība) īstenoto komercpraksi autostāvvietu pakalpojumu sniegšanā patērētājiem (turpmāk – Pakalpojums), kas saistīta ar automatizētu līgumsodu piemērošanu par autostāvvietas lietošanas noteikumu pārkāpumu un šādas prakses atbilstības normatīvo aktu prasībām izvērtēšanu.
2025.gada 10.novembrī PTAC un autostāvvietu pakalpojumu nozares pārstāvji sadarbībā ar Latvijas Tirdzniecības un rūpniecības kameru (LTRK) parakstīja sadarbības memorandu par labās prakses principiem autostāvvietu pakalpojumu sniegšanas jomā[footnoteRef:1] un nozares pārstāvji apņēmās ievērot vadlīnijas “Labā prakse un ieteikumi autostāvvietu pakalpojumu sniegšanas jomā” (turpmāk – Vadlīnijas)[footnoteRef:2].  [1:  https://www.ptac.gov.lv/lv/jaunums/sodu-skaits-mazinasies-parakstits-memorands-lai-sakartotu-autostavvietu-nozari ]  [2:  https://www.ptac.gov.lv/lv/media/5720/download?attachment] 

Laika posmā no 2025.gada 1.janvāra līdz 2025.gada 10.novembrim PTAC  kopumā bija saņēmis 79 personu iesniegumus par Sabiedrības rīcību, pieprasot un piemērojot līgumsodu par Pakalpojuma izmantošanu. PTAC 2025.gada 7.oktobrī un 2026.gada 21.janvārī tikās ar Sabiedrības pārstāvjiem, lai vērstu Sabiedrības uzmanību uz tās īstenoto praksi un nepieciešamību vērtēt līgumsoda piemērošanas pamatotību, kā arī aicināja Sabiedrību pievienoties nozares memorandam un ievērot Vadlīnijas. 
2026.gada 3.februārī Sabiedrība parakstīja un pievienojās memorandam, apņemoties ievērot autostāvvietu pakalpoju nozarē pieņemto labas prakses kodeksu – Vadlīnijas. 
NKAL 5.panta otrā daļā noteikts, ka labas prakses kodekss ir brīvprātīga saimnieciskās vai profesionālās darbības veicēju vienošanās vai noteikumu kopums, kas nav reglamentēts tiesību aktos un regulē to komercprakses īstenotāju rīcību, kuri ir apņēmušies pildīt labas prakses kodeksā noteiktās saistības vienā vai vairākos komercprakses veidos, kā arī vienā vai vairākās saimnieciskās vai profesionālās darbības jomās. Labas prakses kodeksā ir aizliegts veicināt negodīgu komercpraksi. 
Tā kā PTAC turpināja saņemt sūdzības no patērētājiem par Sabiedrības praksi (laika posmā no 2025.gada 11.novembra līdz 18.maijam PTAC saņēma vēl 100 personu iesniegumus), piemērojot līgumsodus, PTAC Administratīvās lietas ietvaros 2026.gada 27.maijā nosūtīja Sabiedrībai vēstuli Nr.7.6.-5/6821/51/2026-PK (turpmāk – Pieprasījums 1). 
Pieprasījumā 1 PTAC informēja Sabiedrību par 2026.gada 18.maijā uzsākto Administratīvo lietu, jo Sabiedrības darbībā saskata patērētāju kolektīvo interešu aizskārumu un negodīgas komercprakses pazīmes NKAL izpratnē, kā arī aicināja Sabiedrību līdz 2026.gada 19.jūnijam rakstveidā iesniegt viedokli un argumentus Administratīvajā lietā un komercprakses izvērtēšanai nepieciešamo informāciju.
Tā kā noteiktajā termiņā atbilde no Sabiedrības netika saņemta, PTAC 2026.gada 29.jūnijā nosūtīja Sabiedrībai atkārtotu vēstuli Nr.7.1.-3/8477/51/2026-pk, lūdzot, nekavējoties, bet ne vēlāk kā līdz 2026.gada 6.jūlijam iesniegt Pieprasījumā 1 minēto informāciju. 
2026.gada 30.jūnijā PTAC saņēma Sabiedrības 2026.gada 18.jūnija vēstuli (parakstīta ar elektronisko parakstu 2026.gada 30.jūnijā), kurā tā lūdz PTAC pagarināt termiņu atbildes sniegšanai līdz 2026.gada 3.jūlijam.
Ņemot vērā Sabiedrības izteikto lūgumu, PTAC, pamatojoties uz APL 47.panta pirmo daļu, 2026.gada 1.jūlijā nosūtīja Sabiedrībai vēstuli Nr.7.6.-5/8734/51/2026-PK un pagarināja termiņu informācijas un skaidrojuma sniegšanai.
2026.gada 6.jūlijā PTAC saņēma Sabiedrības 2026.gada 3.jūlija vēstuli (turpmāk – Paskaidrojums 1) ar pielikumā pievienotu Sabiedrības iekšējās lietošanas dokumentu 2026.gada 19.jūnija “Kļūdaini un nepamatoti saņemtu maksājumu atgriešanas kārtība”. Vienlaikus Paskaidrojumā 1 Sabiedrība norādīja, ka ir uzsākusi visaptverošu izmantoto procesu, iekšējo procedūru un klientu informēšanas kārtības izvērtējumu un plāno veikt virkni darbību Sabiedrības prakses uzlabošanai.
PTAC iepazinās ar Paskaidrojumā 1 Sabiedrības sniegto viedokli, vienlaikus konstatējot, ka Sabiedrība nav iesniegusi visu Pieprasījumā 1 pieprasīto informāciju Administratīvajā lietā. 
Līdz ar to PTAC 2026.gada 20.jūlijā nosūtīja Sabiedrībai vēstuli Nr. 7.6.-5/9623/51/2026-PK (turpmāk – Pieprasījums 2) ar lūgumu Sabiedrībai līdz 2026.gada 3.augustam iesniegt pieprasīto informāciju. Vienlaikus Pieprasījumā 2 PTAC sniedza atbildi uz Sabiedrības Paskaidrojumā 1 izteiktajiem iebildumiem.
2026.gada 4.augustā PTAC saņēma Sabiedrības 2026.gada 3.augusta vēstuli (turpmāk – Paskaidrojums 2) ar dokumentiem pielikumā. Paskaidrojumā 2 un tā pielikumos Sabiedrība iesniedz papildu informāciju, vienlaikus norādot, ka daļa sniegtās informācijas ir uzskatāma par komercnoslēpumu. 
Administratīvās lietas ietvaros PTAC ir konstatējis sekojošo:
[1] Laika posmā no 2026.gada 1.janvāra līdz 2026.gada 30.septembrim PTAC ir  saņēmis 274 rakstveida iesniegumus un sniedzis 189 elektroniskā pasta konsultācijas saistībā ar Sabiedrības īstenoto komercpraksi, pieprasot un piemērojot patērētājiem nesamērīgus līgumsodus par neatbilstošu Pakalpojuma izmantošanu un nevērtējot patērētāju izteiktos iebildumus. 
Patērētāju būtiskākie iebildumi ir par Sabiedrības rīcību, piemērojot nesamērīgu līgumsodu par autostāvvietas lietošanas noteikumu pārkāpumu, kas saistīts ar autostāvvietas apmaksas neuzsākšanu 5 minūšu laikā no iebraukšanas brīža stāvvietā, kā noteikts autostāvvietas lietošanas noteikumos, par transportlīdzekļa reģistrācijas neuzsākšanu 5 minūšu laikā tam paredzētā reģistrācijas terminālī, ja noteikumos ir paredzēts bezmaksas stāvēšanas laiks, kā arī par līgumsoda piemērošanu, ja transportlīdzeklis nekavējoties netiek izbraukts no stāvvietas, gadījumā, kad samaksa par stāvvietu ir veikta, izmantojot mobilo aplikāciju, un tā tiek apturēta pirms izbraukšanas no stāvvietas. 
Patērētāji norāda, ka Pakalpojuma sniedzējs piemēro līgumsodu pat gadījumā, ja patērētājs ir labticīgi veicis samaksu par pakalpojumu, kā arī Sabiedrība nevērtē patērētāja izteiktos iebildumus par piemēroto līgumsodu pēc būtības.
Par augstu Patērētāju neapmierinātību ar Sabiedrības īstenoto komercpraksi, automātiski piemērojot nesamērīgus līgumsodus par lietošanas noteikumu pārkāpumu un sūdzību izskatīšanu, liecina arī tīmekļvietnēs https://www.sudzibas.lv/  un citos sociālos tīklos publicētā informācija.
[2] Lietas izskatīšanas gaitā PTAC konstatēja, ka saskaņā ar Sabiedrības interneta vietnē https://www.parkexpert.lv/lv pieejamo informāciju[footnoteRef:3], Sabiedrība sniedz autostāvvietas pakalpojumu 148 autostāvvietās Latvijā, no tām 128 atrodas Rīgā.  [3:  https://www.parkexpert.lv/lv/stavvietas ] 

Sabiedrība ir izstrādājusi Autostāvvietu lietošanas noteikumus (turpmāk – Noteikumi), kas publicēti gan tās tīmekļvietnē https://www.parkexpert.lv/lv/stavvietas, gan izvietoti katras konkrētās autostāvvietas teritorijā. 
Sabiedrības izstrādātie un autostāvvietās izmantotie Noteikumi ir sadalīti vizuāli trīs daļās:
1. augšējā daļā, uz rozā fona – Autostāvvietas lietošanas noteikumi;
2. vidus daļā, uz balta fona – vizuāls transportlīdzekļa un video kameras attēls ar papildu uzrakstu “Autostāvvietas pakalpojumu apmaksas kontrole tiek veikta fiksējot auto reģistrācijas numuru iebraucot un izbraucot”, un noteikumi, kuri sākas ar teikumu: “Līgumsods tiek piemērots attālināti” un tālākā tekstā tiek sniegta informācija par personas datu apstrādes noteikumiem;
3. lejas daļā, uz tumši zila fona – sniegta informācija par konkrētās stāvvietas cenrādi un pakalpojuma apmaksas iespējām (maksāt caur QR kodu, izmantojot Mobilly aplikāciju, vai ar īsziņu).

	Autostāvvietas lietošanas noteikumos ir pamanāmi izcelta informācija, ka autostāvvietā tiek izmantota video novērošana stāvvietas apmaksas kontrolei, kā arī informācija par stāvvietas cenrādi un pakalpojuma apmaksas iespējas. 
Savukārt informācija par līgumsodu, tā apmēru un attiecīgajiem noteikumiem, kuru pārkāpuma gadījumā Sabiedrība piemēro līgumsodu ir norādīta Noteikumu augšējā daļā, uz rozā fona – Autostāvvietas lietošanas noteikumi, vienotā tekstā. 

Priekšapmaksas autostāvvietas lietošanas Noteikumos Sabiedrība ir pielīgusi sev tiesības piemērot autostāvvietas lietotājam līgumsodu noteiktā apmērā (pārsvarā 35,00 EUR) par Noteikumu neievērošanu. 
Noteikumos cita starpā noteikts, ka: “[..] 4. Transportlīdzekļa lietotājs ir tiesīgs lietot Autostāvvietu par maksu uz patstāvīgi izvēlētu laiku, samaksājot priekšapmaksu atbilstoši Autostāvvietā noteiktajai tarifa likmei. Priekšapmaksa jāveic 5 minūšu laikā no transportlīdzekļa iebraukšanas stāvvietā un ir maksājama vienā no šādiem veidiem:
4.1. uzsākot Autostāvvietas lietošanas laika apmaksu, izmantojot Mobilly lietotni vai mobilā tālruņa īsziņas.
4.2. uzsākot Autostāvvietas lietošanas laika apmaksu, izmantojot QR kodu.
4.3. Transportlīdzekļa lietotājs ir tiesīgs lietot Autostāvvietu veicot bankas pārskaitījumu uz līguma pamata.
5. Transportlīdzekļa lietotājs ir tiesīgs izmantot Park Expert pakalpojumu tikai līdz apmaksātā termiņa beigām.
6. Transportlīdzekļa lietotājam ir pienākums nekavējoties izbraukt transportlīdzekli no Autostāvvietas, ja Autostāvvietas lietošanas laika apmaksu, neatkarīgi no iemesliem, veikt nav iespējams.
7. Transportlīdzekļa lietotājam ir pienākums izbraukt Transportlīdzekli no Autostāvvietas līdz brīdim, kad Transportlīdzekļa lietotājs nosūta paziņojumu par Autostāvvietas lietošanas izbeigšanu vai līdz apmaksātā termiņa beigām. Ja Transportlīdzekļa lietotājs neizbrauc Transportlīdzekli no Autostāvvietas, tad uzskatāms, ka Transportlīdzekļa lietotājs atkārtoti izsaka gribu lietot Autostāvvietu un noslēdz jaunu līgumu par Autostāvvietas lietošanu.
8. Autostāvvietas lietošanu Park Expert pārbauda patstāvīgi.
9. Park Expert piemēro līgumsodu EUR 35 (trīsdesmit pieci eiro) apmērā, par ko tiek izrakstīta soda kvīts, vai izsniegts un transportlīdzekļa turētājam vai īpašniekam nosūtīts ar pasta starpniecību šādos gadījumos:
9.1. ja Autostāvvieta tiek lietota neveicot maksājumu 4. punktā norādītajos veidos.
9.2. ja tiek pārkāpta normatīvajos aktos noteiktā ceļu satiksmes kārtība, Transportlīdzeklis novietots neatbilstoši marķējumam, vai citādi apgrūtina Autostāvvietas izmantošanu citiem lietotājiem.
9.3. ja Autostāvvieta tiek lietota neveicot maksājumu 5. punktā norādīto.
9.4. ja Autostāvvieta tiek lietota neveicot maksājumu 6. punktā norādīto.[..]”.
Sabiedrība, sniedzot PTAC Paskaidrojumu 2, iesniedza arī informāciju par tās stāvvietu lietošanas uzskaites sistēmu (turpmāk – Uzskaites sistēma). 
Iepazīstoties ar Sabiedrības sniegto informāciju, PTAC konstatēja, ka Sabiedrība ir izveidojusi un izmanto Uzskaites sistēmu, lai fiksētu transportlīdzekļa iebraukšanas, izbraukšanas brīdi autostāvvietā, saglabātu par to foto fiksācijas, kā arī administrētu autostāvvietas apmaksas veikšanu un aprēķina rezultātu. 
Sabiedrība paskaidro, ka Uzskaites sistēma kalpo kā instruments autostāvvietas lietošanas noteikumu ievērošanas kontroles nodrošināšanai un automatizētai līgumsoda par autostāvvietas lietošanas noteikumu prasību neizpildi piemērošanai. 
[3] Izskatot un vērtējot no patērētājiem saņemtos iesniegumus, PTAC konstatēja sekojošu Sabiedrības praksi līgumsodu piemērošanā:
[3.1] Bezmaksas stāvvietas izmantošana un bezmaksas laika piešķiršana:
[3.1.1] PTAC vērsās patērētājs ar iesniegumu par Sabiedrības viņam piemēroto līgumsodu 35,00 EUR apmērā, soda kvīts Nr.715099908, kuru uzskatīja par nesamērīgu. 2026.gada 31.janvārī, no plkst.13:08 līdz plkst.13:18 (10 minūtes, ko fiksējušas Sabiedrības video novērošanas kameras) patērētājs bija novietojis transportlīdzekli Sabiedrības apsaimniekotajā stāvvietā Kr. Valdemāra ielā 62, Rīgā. 
Konkrētās stāvvietas noteikumi paredz, ka Transportlīdzekļa lietotājs, apmeklējot tirdzniecības centru “Alojas kvartāls” tā darba laikā, ir tiesīgs lietot Autostāvvietu 30 minūtes bez maksas (Bezmaksas lietošanas laiks), ja Transportlīdzekļa lietotājs nekavējoties pēc Transportlīdzekļa iebraukšanas Autostāvvietā reģistrē Transportlīdzekļa valsts reģistrācijas numuru tirdzniecības centra “Alojas kvartāls” telpās esošajā reģistrācijas sistēmas kioskā (Elektroniskā reģistrācijas sistēma). Patērētājs paskaidroja, ka bija devies meklēt termināli, kas parasti atrodas pie ieejas tirdzniecības centra telpās, taču termināli neatrada un veica ātru pirkumu pie ieejas un nekavējoties devās prom. Taču Sabiedrība piemēroja patērētājam līgumsodu.
Tā kā tika saņemtas vairāku patērētāju sūdzības par konkrēto stāvvietu, PTAC klātienē veica teritorijas un tirdzniecības centra telpu apsekošanu un konstatēja, ka Sabiedrības transportlīdzekļu reģistrācijas terminālis nav novietots pie ieejas veikala telpās, bet gan pašā telpas galā. Lai arī virs termināļa ir izvietota informatīva zīme zilā krāsā ar uzrakstu “auto reģistrācija šeit”, tā saplūst ar tai aizmugurē esošo zilas krāsas zīmi “Pasts” un nav viegli pamanāma.

Pēc līgumsoda kvīts saņemšanas patērētājs vērsās pie Sabiedrības ar iebildumiem, jo uzskatīja, ka piemērotais līgumsods 35,00 EUR apmērā par 10 minūtēm bezmaksas laikā ir nesamērīgs un nepamatots. Taču Sabiedrība, atbildot patērētājam, informēja, ka: “[..] pēc informācijas pārbaudes sistēmā nav konstatēts maksājums vai pakalpojuma reģistrācija attiecīgajam transportlīdzeklim. Ievērojot minēto, šobrīd nav pamata piemērotā līgumsoda atcelšanai.[..]”.
[3.1.2] 2026.gada 26.februārī Sabiedrība citam patērētājam par tādu pašu stāvvietas Kr.Valdemāra ielā 62, Rīgā noteikumu pārkāpumu (transportlīdzeklis nebija reģistrēts reģistrācijas kioskā, lai gan noteikts 30 minūšu bezmaksas laiks) piemēroja līgumsodu 35,00 EUR līgumsodu, soda kvīts Nr.715234307. Transportlīdzeklis atradās stāvvietā no plkst.15:57 līdz plkst.16:19 (22 minūtes, ko fiksējušas Sabiedrības video novērošanas kameras) un apliecina Sabiedrības iesniegtā informācija no Uzskaites sistēmas:
Pēc patērētāja izteiktajiem iebildumiem Sabiedrība lēma līgumsodu samazināt līdz 20,00 EUR.
[3.1.3] PTAC saņēma patērētāja iesniegumu par trīs piemērotiem līgumsodiem, katrs 35 EUR apmērā, stāvvietā Kr. Valdemāra ielā 62, Rīgā – 2026.gada 19.aprīlī, kvīts Nr.715525485, transportlīdzeklis atradās stāvvietā no plkst. 20:55 līdz plkst. 21:04 (9 minūtes, ko fiksējušas Sabiedrības video novērošanas kameras), 2026.gada 26.aprīlī, kvīts Nr.715530551, transportlīdzeklis atradās stāvvietā no plkst. 20:13 līdz plkst. 20:23 (10 minūtes, ko fiksējušas Sabiedrības video novērošanas kameras), 2026.gada 26.aprīlī, kvīts Nr.715530551, transportlīdzeklis atradās stāvvietā no plkst. 21:11 līdz plkst. 21:22 (11 minūtes, ko fiksējušas Sabiedrības video novērošanas kameras). 
Visos trīs gadījumos patērētājs bija apmeklējis tirdzniecības centrā veikalu Rimi un veicis pirkumus, ko var apliecināt ar pirkuma čekiem. 
Iesniegumā patērētājs norādīja, ka Sabiedrība ir noraidījusi viņa izteikto pretenziju par piemērotajiem sodiem, bet samazinājusi katra soda apmēru līdz 20,00 EUR un norādījusi, ka tā ir Sabiedrības galīgā atbilde.
[3.1.4] 2026.gada 31.janvārī Sabiedrība piemēroja līgumsodu patērētājam 35,00 EUR apmērā par stāvvietas Kr. Valdemāra ielā 62, Rīgā noteikumu pārkāpumu (transportlīdzeklis nebija reģistrēts reģistrācijas kioskā, lai gan noteikts 30 minūšu bezmaksas laiks), soda kvīts Nr. 715100004. Transportlīdzeklis atradās stāvvietā no plkst.15:04 līdz plkst.15:14 (10 minūtes, ko fiksējušas Sabiedrības video novērošanas kameras). 
Pēc soda kvīts saņemšanas patērētājs vērsās pie Sabiedrības, paskaidrojot, ka cilvēciskas kļūdas dēļ aizmirsa veikt transportlīdzekļa reģistrāciju, bet nepiekrīt piemērotajam sodam, jo tas ir nesamērīgs par 10 minūšu stāvvietas izmantošanu, kā arī Sabiedrībai nav radīti nekādi finansiāli zaudējumi, tā kā nav pārsniegts bezmaksas stāvēšanai piešķirtais laiks. Sabiedrība sniedza patērētājam atbildi, ka ir izskatījusi patērētāja iesniegumu, pārbaudījusi reģistrācijas sistēmu un secina, ka konkrētajā laika periodā patērētāja transportlīdzekļa numurs vai tam līdzīgs numurs netika ievadīts reģistrācijas planšetē. Līdz ar to izrakstītais līgumsods paliek spēkā un ir jāveic tā apmaksa.
Pēc atbildes saņemšanas patērētājs informēja Sabiedrību, ka veiks līgumsoda samaksu, lai izvairītos no tālākām sekām, kas var rasties saistībā ar piemēroto līgumsodu (tā nodošanu ārpustiesas atgūšanai), taču turpina iebilst piemērotajam līgumsodam, to neatzīst, uzskata par nesamērīgu un vērsīsies ar iesniegumu PTAC.
PTAC lūdza Sabiedrībai sniegt skaidrojumu par patērētāja iesniegumā aprakstīto situāciju un saņēma Sabiedrības atbildi. Sabiedrība atbildē cita starpā paskaidro: “[..] elektroniskās reģistrācijas kiosks atrodas pie veikala Rimi, nevis tirdzniecības centra ieejas. Šāds izvietojums noteikts kā tirdzniecības centra telpu īpašnieka un nomnieku savstarpēji saskaņots risinājums, ņemot vērā telpu plānojumu un apmeklētāju plūsmu. 
Vienlaikus šāda kioska atrašanās vieta ir izvēlēta arī ar mērķi novērst bezmaksas autostāvvietas izmantošanas iespējas ļaunprātīgu izmantošanu, nodrošinot, ka bezmaksas stāvēšanas laiks tiek izmantots atbilstoši autostāvvietas lietošanas noteikumiem. Kiosks ir pieejams visiem tirdzniecības centra apmeklētājiem neatkarīgi no tā, kuru veikalu tie apmeklē. [..]”.
Vienlaikus Sabiedrība, sniedzot atbildi PTAC, informēja, ka, neskatoties uz to, ka tās ieskatā līgumsods tika piemērots atbilstoši stāvvietas lietošanas noteikumiem, Sabiedrība ir pieņēmusi lēmumu sodu anulēt.
[3.2] Līgumsods par stāvvietas apmaksas neuzsākšanu 5 minūšu laikā vai neveiktu priekšapmaksu.
[3.2.1] 2026.gada 11.martā Sabiedrība piemēroja līgumsodu patērētājam 35,00 EUR apmērā, soda kvīts Nr. 715368325, par stāvvietas Akadēmijas laukumā 1, Rīgā noteikumu pārkāpumu – apmaksas neveikšanu. Stāvvietas noteikumi nosaka pienākumu transportlīdzekļa lietotājam veikt priekšapmaksu. Priekšapmaksa jāveic 5 minūšu laikā no transportlīdzekļa iebraukšanas stāvvietā. Transportlīdzeklis atradās stāvvietā no plkst.14:31 līdz plkst.14:40 (9 minūtes, ko fiksējušas Sabiedrības video novērošanas kameras). 
Pēc patērētāja izteiktajiem iebildumiem Sabiedrība lēma līgumsodu samazināt līdz 12,00 EUR.
[3.2.2] 2026.gada 27.februārī Sabiedrība piemēroja līgumsodu patērētājam 35,00 EUR apmērā, soda kvīts Nr. 715253922, par stāvvietas E.Birznieka Upīša iela 19, Rīgā noteikumu pārkāpumu – apmaksas neveikšanu. Stāvvietas noteikumi nosaka pienākumu transportlīdzekļa lietotājam veikt priekšapmaksu. Priekšapmaksa jāveic 5 minūšu laikā no transportlīdzekļa iebraukšanas stāvvietā. Transportlīdzeklis atradās stāvvietā no plkst.19:22 līdz plkst.19:46 (24 minūtes, ko fiksējušas Sabiedrības video novērošanas kameras). Patērētājs nenoliedza, ka ir izmantojis konkrēto stāvvietu un kļūdas pēc nav veikta samaksa. Patērētājs vairākkārt vērsās pie Sabiedrības ar lūgumu rast iespēju samazināt piemēroto līgumsodu, taču saņēma atteikumu. Sabiedrības patērētājam cita starpā norādīja:

PTAC lūdza Sabiedrībai sniegt skaidrojumu saistībā ar patērētājam piemēroto līgumsodu, tostarp, sniegt skaidrojumu, pēc kādiem kritērijiem Sabiedrība lēma nesamazināt piemēroto līgumsodu. Sabiedrība cita starpā paskaidroja, ka: 

[3.3] Līgumsods par faktiski apmaksātu stāvvietas pakalpojumu.
[3.3.1] PTAC konstatēja arī gadījumus, kad Sabiedrība ir piemērojusi līgumsodu, lai arī samaksa par autostāvvietas pakalpojumu ir veikta. Tā 2026.gada 26.februārī Sabiedrība piemēroja patērētājai līgumsodu 35,00 EUR apmērā, kvīts Nr.715261477 par it kā neveiktu samaksu par transportlīdzekļa novietošanu stāvvietā Bruņinieku ielā 34, Rīgā.
Patērētāja iebrauca stāvvietā plkst.13:14 un plkst.13:20 uzsāka apmaksu, izmantojot Mobilly aplikāciju un izvēloties lietotnē apmaksas veidu “neierobežots laiks”. 
Plkst.14:55 patērētāja apturēja aplikācijā uzsākto apmaksu, bet no stāvvietas izbrauca plkst.15:05. Konkrētajā stāvvietā cenrādī noteikta maksa par pakalpojumu – 1 stunda 2,50 EUR un apmaksas solis 1,25 EUR par katrām nākamām 30 minūtēm. 
Konkrētajā gadījumā patērētāja izmantoja mobilo aplikāciju samaksas veikšanai 1 stundu un 35 minūtes un attiecīgi izvēlētajam apmaksas veidam, veicot samaksu par pakalpojumu par pilnām 2 stundām, proti:

Par pakalpojumu patērētāja samaksāja 5,19 EUR, proti, 5,00 EUR maksa par 2 stundu stāvvietas izmantošanu (no plkst.13:20 līdz plskt.15:20) un 0,19 EUR Mobilly aplikācijas lietošanas maksa, lai arī stāvvietā patērētāja faktiski uzturējās 1 stundu un 51 minūti. Savukārt Sabiedrības norāda, ka:
[image: ]
	Sniedzot paskaidrojumu PTAC saistībā ar konkrēto lietu, Sabiedrība norāda, ka stāvvietas lietošanas noteikumu 5.punkts nosaka, ka transportlīdzekļa lietotājs bija tiesīgs izmantot autostāvvietas pakalpojumu tikai līdz apmaksātā termiņa beigām. Savukārt noteikumu 7.punktā noteikts, ka gadījumā, ja transportlīdzekļa lietotājs pēc apmaksātā termiņa beigām neizbrauc no autostāvvietas, uzskatāms, ka transportlīdzekļa lietotājs atkārtoti izsaka gribu lietot autostāvvietu un noslēdz jaunu līgumu par autostāvvietas lietošanu. Sabiedrība paskaidro, ka konkrētajā gadījumā plkst. 14:55, beidzoties apmaksātajam stāvēšanas termiņam, patērētājai bija pienākums izbraukt no autostāvvietas vai veikt apmaksu par turpmāko autostāvvietas lietošanas periodu. 
	Konkrētajā gadījumā Sabiedrība paskaidro, ka, ņemot vērā pārkāpuma mazāk nozīmīgo raksturu, tā ir lēmusi par līgumsoda samazināšanu līdz 15,00 EUR, uzskata to par pamatotu un nesaskata pamatu pilnīgai līgumsoda atcelšanai.
[3.3.2.] Patērētājs vērsās PTAC par Sabiedrības rīcību, piemērojot  līgumsodu 35,00 EUR apmērā. 2026.gada 27.februārī Sabiedrība piemēroja patērētājam līgumsodu, kvīts Nr.715246706 par it kā neveiktu samaksu pakalpojumu stāvvietā Jeruzalemes ielā 3, Rīgā.
Patērētājs iebrauca stāvvietā plkst.15:03 un plkst.15:13 uzsāka apmaksu, izmantojot Mobilly aplikāciju un veica samaksu 3,00 EUR par 1 stundu. Plkst.15:39, patērētājs apturēja aplikācijā uzsākto apmaksu un 15:40 izbrauca no stāvvietas. Proti, patērētājs izmantoja stāvvietas pakalpojumu 37 minūtes, lai gan samaksa tika veikta par 1 stundu. 
To apliecina arī Sabiedrības iesniegtā informācija no tās sistēmas:

Taču Sabiedrība piemēroja patērētājam līgumsodu 35,00 EUR apmērā, jo priekšapmaksa netika uzsākta 5 minūšu laikā no transportlīdzekļa iebraukšanas stāvvietā un transportlīdzeklis 10 minūtes atradās stāvvietā bez derīgas apmaksas. Pēc patērētāja iebildumu saņemšanas Sabiedrība, izrādot pretimnākšanu, nolēma samazināt piemēroto līgumsodu līdz 15,00 EUR.
[4] Vienlaikus lietas izskatīšanas gaitā Sabiedrība sniedza viedokli TV3 saistībā ar 2026.gada 16.jūlija TV3 raidījuma “Bez Tabu”[footnoteRef:4] sižetu par Sabiedrības rīcību, piemērojot līgumsodu patērētājam, kurš nebija uzsācis stāvvietas apmaksu 5 minūšu laikā no iebraukšanas brīža stāvvietā. Sižetā atspoguļotas patērētāja veiktās darbības stāvvietas apmaksai: [4:  https://play.tv3.lv/video/bez-tabu-2503775/sods-par-stavlaukumu-11984438/ 
 ] 

Sižetā Sabiedrība sniedz sekojošu viedokli par tās stāvvietu izmantošanas kārtību:

 Proti, Sabiedrības ieskatā, patērētājam jau pirms pakalpojuma saņemšanas ir jābūt informētam par konkrētajā stāvvietā noteiktajiem noteikumiem. 
[5] Administratīvās lietas izskatīšanas laikā PTAC cita starpā vērsa Sabiedrības uzmanību uz PTAC saņemto pieaugošo patērētāju sūdzību skaitu. Pieprasījumā 2 PTAC paskaidroja Sabiedrībai, ka patērētāju sūdzību skaits ir viena no pazīmēm, kas var liecināt par iespējamu pārkāpumu un neatbilstošu komercpraksi. 
Sabiedrības ieskatā patērētāju sūdzību skaits komercprakses vērtēšanas kontekstā nav vērā ņemams. 
Sabiedrība Paskaidrojumā 2 norāda: “Patērētāju sūdzību skaits ir būtiski atkarīgs no tā, cik bieži un ar kādiem līdzekļiem autostāvvietu pakalpojumu sniedzēji fiksē autostāvvietu līgumu pārkāpumus. Park Expert autostāvvietu līgumu pārkāpumus fiksē ar videonovērošanas sistēmas palīdzību, tomēr tas nenozīmē, ka Park Expert pats izraisa vai veicina patērētāju līgumu pārkāpumus. Visos gadījumos konstatētās sekas radušās patērētāju darbības vai bezdarbības rezultātā, neievērojot autostāvvietas lietošanas noteikumus vai konkrētā pakalpojuma izmantošanas kārtību. [..] 
Park Expert ieviestā sistēma, kas objektīvi fiksē līgumu pārkāpumus ir efektīvāka par citiem līdzekļiem šīs funkcijas nodrošināšanai, piemēram, par darbinieku uzraudzību, tādēļ tā spēj fiksēt vairāk pārkāpumu. Attiecīgi, jo vairāk līgumu pārkāpumu tiek fiksēts, jo vairāk sūdzības tiek iesniegtas PTAC par autostāvvietu pakalpojumu sniedzēju uzliktajiem līgumsodiem. Proti, rezultātā rodas proporcionāli lielāks sūdzību skaits. Ja citi autostāvvietu pakalpojumu sniedzēji izmanto citus līdzekļus pārkāpumu fiksēšanai, kas nav tikpat efektīvi, tiek konstatēts mazāks skaits līgumu pārkāpumu, kas attiecīgi samazina par tiem PTAC iesniegto sūdzību skaitu. Tādēļ sūdzību skaita salīdzināšana starp dažādiem tirgus dalībniekiem, neņemot vērā to pārkāpumu fiksēšanas metožu atšķirības un kopējo līgumu apjomu, sniedz maldinošu priekšstatu. Ņemot vērā minēto, patērētāju sūdzību skaitam nav juridiskas nozīmes Park Expert komercprakses izvērtēšanas kontekstā.”.
PTAC kritiski vērtē Sabiedrības pausto viedokli un norāda, ka iesniegumu skaits nereti korelē ar pamatotiem signāliem par iespējami negodīgu komercpraksi. 
Līdztekus PTAC atzīmē, ka Sabiedrības paustais viedoklis pēc būtības paskaidro, ka Sabiedrības mērķis nav atbilstoša pakalpojuma sniegšana un būtisku pārkāpumu konstatēšana, bet gan tādas situācijas radīšana, kas faktiski vērsta uz nekritisku pārkāpuma konstatēšanu un automātisku līgumsodu piemērošanu, tiklīdz tiek pārkāptas 5 minūtes kopš automašīnas iebraukšanas stāvvietā, faktiski nevērtējot citus apstākļus pirms līgumsoda piemērošanas. Tieši šie apstākļi PTAC ieskatā ir par pamatu lielajam iesniegumu skaitam un, kā minēts iesniegumu piemēros, pierāda Sabiedrības īstenoto komercpraksi.  
[6] PTAC norāda, ka, ņemot vērā Sabiedrības sniegtā pakalpojuma raksturu, tā izmantošanas un sniegšanas apstākļus, jo īpaši faktu, kad fiksācija par stāvvietas apmeklējumu tiek reģistrēta iebraukšanas nevis apstāšanās brīdī stāvvietā, Sabiedrībai ir jānodrošina pietiekami ilgs laiks ne tikai, lai patērētāji pēc iebraukšanas stāvvietas teritorijā var atrast piemērotu stāvvietu, bet arī samērīgs laiks, lai patērētājs varētu iepazīties ar Noteikumiem, pieņemt lēmumu par vēlmi veikt darījumu un izpildīt tajos noteiktās prasības, tai skaitā apmaksāt pakalpojumu un veikt automašīnas reģistrāciju. Pieņemot lēmumu par darījuma neveikšanu, patērētājam ir tiesības atstāt stāvvietu, neveicot samaksu.
PTAC norāda, ka, ņemot vērā konkrētos faktiskos apstākļus, Noteikumu pieejamību, to pasniegšanas veidu un saturu, apjomu, kā arī autostāvvietu aprīkojuma, tai skaitā reģistrācijas ierīču izvietojumu, stāvvietu pieejamību, noslodzi un citus objektīvus apstākļus, laika posms, kas patērētājiem nepieciešams, lai iepazītos ar stāvvietas Noteikumiem un izpildītu attiecīgās to prasības, nereti pārsniedz 5 minūtes un faktiski daļā gadījumu var sasniegt pat 10 minūtes.
Turklāt pat, ja patērētājs stāvvietas apmaksu ir uzsācis 10 minūšu laikā kopš iebraukšanas stāvvietas teritorijā, Sabiedrībai kā nozares profesionālim pirms lēmuma pieņemšanas par līgumsoda piemērošanu ir jāvērtē patērētāja rīcības labticība un nodoms.
Savukārt Sabiedrības rīcība, piemērojot patērētājam līgumsodu par faktiski apmaksātu stāvvietas pakalpojumu, atsaucoties uz Noteikumu 7.punkta pārkāpumu, vērtējama kā negodīga komercprakse.
Vērtējot autostāvvietas pakalpojuma izmantošanu no vidusmēra patērētāja skatu punkta, patērētājs primāri ir ieinteresēts saņemt informāciju par izdevīgāko pakalpojuma izmantošanas veidu, proti, vai un veicot kādas darbības autostāvvietas izmantošana ir maksas vai bezmaksas pakalpojums. Secīgi, patērētājam būtiskākā informācija Noteikumos ir veicamās darbības autostāvvietas izmantošanai, kā arī tas, kādā laika periodā viņam šīs darbības ir jāveic.
PTAC konstatē, ka Sabiedrības izstrādāto Noteikumu vizuālais noformējums pamatā vērš patērētāja uzmanību uz stāvvietā nodrošināto video novērošanu. Savukārt būtiskā informācija par pienākumu 5 minūšu laikā kopš transportlīdzekļa iebraukšanas stāvvietā veikt priekšapmaksu vai veikt transportlīdzekļa reģistrāciju ir iekļauta kopējā noteikumu tekstā. 
Šāds informācijas pasniegšanas veids, kad Sabiedrība, kuras varā ir lemt par Noteikumu vizuālo izskatu, tajos neizceļ un nekādā vizuālā formātā, veidā nevērš patērētāja uzmanību uz būtisku pakalpojuma izmantošanas noteikumu, kura neizpilde vai kavēta izpilde kalpo kā priekšnosacījums līgumsoda piemērošanai, nenodrošina pušu vienlīdzību un ir vērtējama kā profesionālai rūpībai neatbilstoša komercprakse. 
[7] Administratīvās lietas ietvaros PTAC izskatīja un izvērtēja patērētāju sūdzības un tajās sniegto informāciju par piemērotajiem līgumsodiem, kā arī iesniegumu izskatīšanas laikā Sabiedrības sniegtos paskaidrojumus par līgumsodu piemērošanas pamatojumu, Sabiedrības sniegtās atbildes uz patērētāju izteiktajiem iebildumiem par piemērotajiem līgumsodiem un tās veiktās darbības strīdu risināšanā ar patērētājiem.
PTAC konstatē, ka Sabiedrība ir izveidojusi Uzskaites sistēmu, kas pēc būtības kalpo apzinātai līgumsodu piemērošanai un iekasēšanai kā papildu ienākumu gūšanas rīks. Pēc būtības ir izveidots biznesa modelis, kas ne tikai nodrošina pakalpojuma sniegšanu patērētājam par noteiktu cenu, bet arī sankciju automatizētu piemērošanu, nevērtējot pārkāpuma iemeslu un būtību. Šāda Uzskaites sistēma ir pretrunā autostāvvietu nozares komercprakses jēgai un būtībai – sniegt autostāvvietu pakalpojumu, kā arī Vadlīnijām un labas prakses principiem autostāvvietu nozarē.
Vadlīnijās īpaši izcelts aspekts, ja patērētājs reģistrācijas veikšanai ir pārsniedzis piecu minūšu intervālu, katrā konkrētajā situācijā jāvērtē objektīvie apstākļi, t.sk. patērētāja veiktās darbības autostāvvietu lietošanas noteikumu prasību izpildei.
Sabiedrības leģitīmā interese gūt peļņu nevar prevalēt pār patērētāja interesi saņemt nolīgto pakalpojumu uz taisnīgiem un samērīgiem nosacījumiem. Līgumsoda mērķis nav nodrošināt komersantam patstāvīgu papildu peļņas avotu, bet gan veicināt saistības pienācīgu izpildi un paredzēt samērīgas sekas tās pārkāpuma gadījumā. Tādēļ, ja līguma noteikumi vai to faktiskā piemērošanas prakse rada situāciju, kurā komersantam ekonomiski izdevīga kļūst patērētāja pārkāpuma konstatēšana un līgumsoda piemērošana, nevis paša pakalpojuma sniegšana, šāds apstāklis ir būtisks, vērtējot gan pušu interešu līdzsvaru, gan konkrētā līgumsoda samērīgumu.
Attiecīgi līgumsodu sistēma nevar tikt veidota un piemērota tā, lai tās faktiskā funkcija būtu nodrošināt komersantam regulāra papildu ienākuma gūšanu uz patērētāju pieļauto pārkāpumu rēķina, jo īpaši tad, ja piemērotais līgumsods nav samērīgs ar pārkāpuma raksturu un tā faktiskajām vai iespējamām sekām. 
PTAC norāda, ka Sabiedrībai nav liegts pielīgt sev tiesības iekļaut autostāvvietas lietošanas noteikumos līgumsodu un to piemērot noteikumu pārkāpuma gadījumā, taču Sabiedrība nav tiesīga piedāvāt un piemērot tādus patērētājiem adresētus noteikumus par līgumsodu, kas ir pretrunā normatīvo aktu prasībām. 
Saskaņā ar PTAL 5.panta otrās daļas 5.punktu līguma noteikumi ir pretrunā ar līgumslēdzēju pušu tiesiskās vienlīdzības principu, ja tie patērētāju nostāda neizdevīgā stāvoklī un ir pretrunā ar labticīguma prasībām. 
PTAL 6.panta pirmajā daļā noteikts, ka pārdevējs iepriekš sagatavotos līguma projektos nedrīkst piedāvāt tādus līguma noteikumus, kas ir pretrunā ar līgumslēdzēju pušu tiesiskās vienlīdzības principu, šo likumu un citiem normatīvajiem aktiem.
PTAL 6.panta trešās daļas 1.punkts paredz, ka līguma noteikums, kuru līgumslēdzējas puses savstarpēji nav apspriedušas, ir netaisnīgs, ja tas pretēji labticīguma prasībām rada būtisku neatbilstību līgumā noteiktajās līgumslēdzēju pušu tiesībās un pienākumos par sliktu patērētājam. Par netaisnīgiem līguma noteikumiem uzskatāmi noteikumi, kas ir pretrunā ar šā likuma 5.pantu.
PTAL 6.panta trešās daļas 4.punkts nosaka, ka par netaisnīgiem līguma noteikumiem uzskatāmi noteikumi, kas uzliek patērētājam, kurš neizpilda vai nepienācīgi izpilda līgumsaistības, neproporcionāli lielu līgumsodu vai citu kompensāciju par līgumsaistību neizpildi vai nepienācīgu izpildi salīdzinājumā ar līgumsaistību neizpildīšanas vai nepienācīgas izpildīšanas radīto zaudējumu vai ņemot vērā citus apstākļus.
Saskaņā ar Civillikuma 1717.pantu līgumsoda apmēru noteic līdzēji, un tas nav aprobežots ar zaudējumu lielumu, kādi paredzami no līguma neizpildīšanas, taču tam jābūt samērīgam un atbilstošam godīgai darījumu praksei.
Saskaņā ar Civillikuma 1716.panta noteikumiem līgumsods ir saistību pastiprināšanas līdzeklis, kas izpaužas gan kā nelabvēlīgu seku draudi, kamēr saistība vēl nav pārkāpta, gan kā atbildības izpausme, kad ir noticis saistību pārkāpums. Tomēr līgumsods Civillikuma izpratnē nav līdzeklis, ar kura palīdzību kreditors tiesīgs iedzīvoties uz parādnieka rēķina (peļņas avots), kas ir pretēji tiesību izmantošanas labticīguma principam[footnoteRef:5].  [5:  Sk. K.Torgāns, LR Civillikuma komentāri. Saistību tiesības, 2000, 225.lpp.] 

Turklāt arī Senāts 2019.gada 13.augusta spriedumā lietā Nr.SKA-243/2019[footnoteRef:6] norāda, ka: “[..] gadījumā, ja īres līgumā paredzēta autostāvvietas īres priekšapmaksa nav veikta vai bezmaksas vai apmaksātais autostāvvietas lietošanas termiņš notecējis, stāvvietas īpašniekam ir tiesības iekasēt līgumsodu konkrētā naudas izteiksmē (Civillikuma 1716.panta otrā daļa), ievērojot Civillikuma 1717.panta noteikumus (līgumsodam jābūt samērīgam un atbilstošam godīgai darījuma praksei), kā arī Patērētāju tiesību aizsardzības likuma 6.panta trešās daļas 4.punktu (nedrīkst uzlikt patērētājam, kurš nepilda vai nepienācīgi izpilda līgumsaistības neproporcionāli lielu līgumsodu, salīdzinājumā ar līgumsaistību neizpildīšanas radīto zaudējumu).”.  [6:  Pieejams: https://www.at.gov.lv/downloadlawfile/5921 Sk. Sprieduma motīvu daļas 14.punktu.] 

Respektīvi, ja līgumsods ir vispārīgi paredzēts kā noteikta summa par dažāda veida pārkāpumiem, nepadarot tā apmēru atkarīgu no līguma pārkāpuma veida, smaguma un ilguma, līgumsoda nesamērīgums konstatējams jau tad, ja tas būtu nesamērīgs attiecībā pret mazāko iespējamo tipisko līguma pārkāpumu, par kuru līgumsods var tikt piemērots. 
Civillikuma 1717.pantā noteikts, ka līgumsodam jābūt samērīgam un atbilstošam godīgai darījumu praksei, kā arī kopsakarā ar PTAL 6.panta trešās daļas 4.punktu Sabiedrība nav tiesīga uzlikt patērētājam, kurš nepilda vai nepienācīgi izpilda līgumsaistības, neproporcionāli lielu līgumsodu salīdzinājumā ar līgumsaistību neizpildīšanas radīto zaudējumu. 
Tādejādi gadījumos, kad līgumsods maksimālajā apmērā piemērots par nebūtisku pārkāpumu, šāds līguma noteikums individuālajās tiesiskajās attiecībās konkrētā tiesiskajā situācijā atzīstams par netaisnīgu līguma noteikumu PTAL izpratnē un attiecīgi par spēkā neesošu, pamatojoties uz PTAL 6.panta astoto daļu.
Izvērtējot lietā esošos materiālus, patērētāju iesniegumus un Sabiedrības paskaidrojumus, PTAC secina:
[8] Saskaņā ar NKAL 2.pantu likuma mērķis ir nodrošināt patērētāju tiesību un ekonomisko interešu aizsardzību, aizliedzot komercprakses īstenotājiem izmantot negodīgu komercpraksi attiecībā pret patērētājiem.
[8.1] NKAL 1.panta pirmās daļas 2.punkts nosaka, ka komercprakse ir darbība (uzvedība, apgalvojums, komerciāla saziņa, tirgvedība) vai bezdarbība (noklusējums), kas tieši saistīta ar tirdzniecības veicināšanu, preces (ķermeniskas vai bezķermeniskas lietas) pārdošanu vai pakalpojuma sniegšanu patērētājam. Savukārt saskaņā ar NKAL 1.panta pirmās daļas 1.punktu komercprakses īstenotājs ir jebkura fiziskā vai juridiskā persona, kas savas saimnieciskās vai profesionālās darbības ietvaros īsteno komercpraksi, kā arī jebkura cita fiziskā vai juridiskā persona, kas rīkojas komercprakses īstenotāja vārdā vai uzdevumā. 
[8.2] Saskaņā ar NKAL 4. panta otrajā daļā noteikto, komercprakse ir negodīga, ja tā neatbilst profesionālajai rūpībai un būtiski negatīvi ietekmē vai var būtiski ietekmēt tāda vidusmēra patērētāja vai tādas patērētāju grupas vidusmēra pārstāvja ekonomisko rīcību attiecībā uz preci vai pakalpojumu, kam šī komercprakse ir adresēta vai ko tā skar, vai tā ir maldinoša, vai agresīva. Savukārt NKAL 6. pants nosaka, ka komercpraksi uzskata par profesionālai rūpībai neatbilstošu, ja tā netiek veikta ar tāda līmeņa prasmi un rūpību, ko patērētājs var pamatoti sagaidīt un kas atbilst attiecīgajā saimnieciskajā vai profesionālās darbības jomā vispāratzītai godīgai tirgus praksei un labas ticības principam.
[8.3] NKAL 7.panta pirmā daļa paredz, ka par patērētāja ekonomisko rīcību būtiski negatīvi ietekmējošu uzskata tādu komercpraksi, kura būtiski mazina patērētāja iespēju pieņemt uz informāciju balstītu lēmumu un kuras rezultātā patērētājs var pieņemt tādu lēmumu par rīcību saistībā ar darījumu, kādu citādi nebūtu pieņēmis.
[8.4] Saskaņā ar NKAL 6.pantu komercpraksi uzskata par profesionālajai rūpībai neatbilstošu, ja tā netiek veikta ar tāda līmeņa prasmi un rūpību, ko patērētājs var pamatoti sagaidīt un kas atbilst attiecīgajā saimnieciskās vai profesionālās darbības jomā vispāratzītai godīgai tirgus praksei un labas ticības principam.
[8.5] Atbilstoši NKAL 12.panta pirmajai daļai komercpraksi uzskata par agresīvu, ja, ņemot vērā visas tās īpatnības un visus apstākļus — neatlaidīgas darbības, piespiešanu, tostarp fiziska spēka vai nesamērīgas ietekmes izmantošanu, tā būtiski ietekmē vai var būtiski ietekmēt vidusmēra patērētāja izvēles vai rīcības brīvību attiecībā uz preci, pakalpojumu, digitālo pakalpojumu vai digitālo saturu un rezultātā patērētājs pieņem vai var pieņemt tādu lēmumu par rīcību saistībā ar darījumu, kādu citādi nebūtu pieņēmis.
[8.6] Civillikuma 1.pants noteic, ka tiesības izlietojamas un pienākumi pildāmi pēc labas ticības, kā arī civiltiesību doktrīnā secināts, ka labas ticības princips nozīmē to, ka katram savas subjektīvās tiesības jāīsteno un subjektīvie pienākumi jāizpilda, ievērojot citu personu pamatotas intereses.
[9] Sabiedrības rīcība, patērētājiem piedāvājot autostāvvietu pakalpojumu, slēdzot ar patērētājiem līgumus par pakalpojumu sniegšanu, piemērojot un piedzenot Noteikumos norādīto līgumsodu, kā arī veicot patērētāju sūdzību un iebildumu izskatīšanu, ir uzskatāma par komercpraksi (turpmāk – Komercprakse) NKAL 1.panta pirmās daļas 2.punkta izpratnē. Savukārt Sabiedrība atbilstoši NKAL 1.panta pirmās daļas 1.punktam ir atzīstama par Komercprakses īstenotāju.
PTAC uzsver, ka Sabiedrībai, īstenojot komercpraksi, ir jāņem vērā, ka par profesionālai rūpībai atbilstošu un par godīgu uzskatāma komercprakse, kas tiek veikta ar tāda līmeņa prasmi un rūpību, ko patērētājs var pamatoti sagaidīt un kas atbilst attiecīgajā saimnieciskās vai profesionālas darbības jomā vispāratzītai godīgai tirgus praksei un labas ticības principam. Viens no būtiskākajiem kritērijiem komercprakses vērtēšanai ir vispāratzīta godīga tirgus prakse noteiktā jomā, kas prasa uzņēmējiem veikt savas darbības profesionalitāti un godīgi no saprātīgas personas skatupunkta[footnoteRef:7].  [7:  Sk. Vītoliņa B. Patērētāju tiesību aizsardzības pamati. – Rīga: Zvaigzne ABC, 2015.gads, 211.lpp.] 

PTAC paskaidro, ka Sabiedrības īstenoto komercpraksi PTAC vērtē no vidusmēra patērētāja uztveres viedokļa, ņemot vērā Eiropas Parlamenta un Padomes Direktīvas 2005/29/EK (2005.gada 11.maijs), kas attiecas uz uzņēmēju negodīgu komercpraksi iekšējā tirgū attiecībā pret patērētājiem un ar ko groza Padomes Direktīvu 84/450/EEK un Eiropas Parlamenta un Padomes Direktīvas 97/7/EK, 98/27/EK un 2002/65/EK un Eiropas Parlamenta un Padomes Regulu (EK) Nr.2006/2004 („Negodīgas komercprakses direktīva”) (turpmāk – Direktīva), un Eiropas Kopienu tiesas (turpmāk – EKT, tagad Eiropas Savienības Tiesas) praksē norādītos vidusmēra patērētāja kritērijus – patērētājs, kurš ir pietiekoši zinošs un labi informēts, kā arī pietiekoši vērīgs un piesardzīgs (skat. Direktīvas preambulas 18.punkts; EKT C-112/99, 52.paragrāfs; C-44/01, 55.paragrāfs; C- 356/04, 78.paragrāfs; C-381/05, 23.paragrāfs).
Minētais PTAC viedoklis izriet arī no Direktīvā noteiktā: saskaņā ar Direktīvas preambulas 11.punktu, ar šo direktīvu ir sasniedzama augsta līmeņa patērētāju tiesību aizsardzība, nosakot vienotu vispārēju aizliegumu tādai negodīgai komercpraksei, kas kropļo patērētāju saimniecisko rīcību. 
Direktīvas 2.panta e) punkts nosaka, ka, „būtiski kropļot patērētāja saimniecisko rīcību” nozīmē izmantot komercpraksi, lai būtiski mazinātu patērētāja spējas pieņemt uz informāciju balstītu lēmumu, tādējādi, liekot patērētājam pieņemt tādus lēmumus par darījuma veikšanu, kādus viņš citādi nebūtu pieņēmis. 
Savukārt saskaņā ar Direktīvas 2.panta k) punktu „lēmums veikt darījumu” ir jebkurš patērētāja pieņemts lēmums par to, vai, kā un pēc kādiem noteikumiem veikt pirkumu, vai veikt pilnus vai daļējus maksājumus, paturēt produktu vai no tā atbrīvoties, vai attiecībā uz to izmantot līgumtiesības, neatkarīgi no tā, vai patērētājs nolemj rīkoties vai no rīcības atturēties. Iepriekš minētā Direktīvas interpretācija izriet arī no Eiropas Komisijas publicētajām Negodīgas komercprakses direktīvas vadlīnijām[footnoteRef:8]. [8:  Skatīt 2.4.punktu, https://eur-lex.europa.eu/legal-content/LV/TXT/HTML/?uri=CELEX:52021XC1229(05) ] 

[10] Kopumā, izvērtējot lietā konstatētos faktiskos apstākļus, PTAC secina, ka Sabiedrības īstenotās komercprakses neatbilstība profesionālajai rūpībai un agresīvai komercpraksei izpaužas nevis pašā automatizētas autostāvvietu kontroles sistēmas izmantošanā, bet veidā, kādā Sabiedrība šo sistēmu izmanto līgumsodu piemērošanai patērētājiem. Sabiedrība ir izveidojusi tādu pakalpojuma sniegšanas, kontroles un līgumsodu piemērošanas kārtību, kurā Noteikumu formāla neizpilde vai tajos noteiktā termiņa pārsniegšana ir pamats līgumsoda piemērošanai, pienācīgi neņemot vērā konkrētā pārkāpuma raksturu, ilgumu un apstākļus, patērētāja veiktās darbības Noteikumu izpildei, kā arī faktiski veikto samaksu par pakalpojumu.
Sabiedrība piemēroja līgumsodus arī gadījumos, kad Noteikumu pārkāpums bija saistīts ar īslaicīgu tajos noteiktā termiņa pārsniegšanu, kad patērētājs nebija noteiktajā termiņā veicis transportlīdzekļa reģistrāciju bezmaksas stāvēšanas perioda izmantošanai, kā arī gadījumos, kad patērētājs faktiski bija samaksājis par Pakalpojumu atbilstoši cenrādim, taču nebija ievērojis Noteikumos paredzēto apmaksas uzsākšanas vai pārtraukšanas kārtību. Lietā aprakstītajos gadījumos Sabiedrība sākotnēji piemēroja līgumsodu 35,00 EUR apmērā, bet pēc patērētāju iebildumu vai PTAC informācijas pieprasījumu saņemšanas atsevišķos gadījumos to samazināja.
Vienlaikus Sabiedrības noteiktais piecu minūšu termiņš tika skaitīts no transportlīdzekļa iebraukšanas autostāvvietā, lai gan pēc iebraukšanas patērētājam objektīvi nepieciešams laiks piemērotas stāvvietas atrašanai un transportlīdzekļa novietošanai, Noteikumu atrašanai, nokļūšanai un to izlasīšanai iepazīšanai ar tiem, lēmuma pieņemšanai par Pakalpojuma izmantošanu un izprašanai, Noteikumos paredzēto darbību veikšanai, tostarp atsevišķās autostāvvietās transportlīdzekļa reģistrācijas ierīces atrašanai un reģistrācijas veikšanai. Lietā konstatēts arī gadījums, kad transportlīdzekļa reģistrācijas terminālis neatradās pie ieejas telpās, bet telpas galā un norāde uz to nebija viegli pamanāma.
PTAC ieskatā no profesionāla autostāvvietu pakalpojumu sniedzēja ir pamatoti sagaidāms, ka līgumsodu piemērošanas kārtība ļauj nošķirt pēc rakstura, ilguma un sekām atšķirīgus Noteikumu pārkāpumus un pirms līgumsoda galīgas piemērošanas nodrošina to apstākļu izvērtēšanu, kuri var būt būtiski līgumsoda pamatotības un samērīguma noteikšanai. Pretējā gadījumā līgumsoda piemērošana faktiski tiek balstīta galvenokārt uz Noteikumu formālas neizpildes konstatēšanu, nevis konkrētās situācijas izvērtējumu.
Minētais ir vērtējams arī kopsakarā ar apstākli, ka Sabiedrība 2026.gada 3.februārī pievienojās autostāvvietu pakalpojumu nozares sadarbības memorandam un apņēmās ievērot Vadlīnijas. Vadlīnijās tostarp īpaši paredzēta nepieciešamība gadījumos, kad transportlīdzekļa reģistrācijai ir pārsniegts piecu minūšu intervāls, izvērtēt katras konkrētās situācijas objektīvos apstākļus, tostarp patērētāja veiktās darbības autostāvvietas lietošanas noteikumu prasību izpildei.
Tādējādi Sabiedrības īstenotā komercprakse kopumā nenodrošina tādu prasmes un rūpības līmeni, kādu patērētājs var pamatoti sagaidīt no profesionāla autostāvvietu pakalpojumu sniedzēja, un neatbilst autostāvvietu pakalpojumu jomā atzītajiem labas prakses un labas ticības principiem, līdz ar to tā atzīstama par profesionālajai rūpībai neatbilstošu komercpraksi NKAL 6. panta izpratnē. 
PTAC norāda, ka patērētājs var paļauties un pamatoti sagaidīt, ka Sabiedrība kā profesionāls autostāvvietu pakalpojumu sniedzējs nodrošinās tādu pakalpojuma sniegšanas, kontroles un līgumsodu piemērošanas kārtību, kas atbilst normatīvo aktu prasībām, godīgai tirgus praksei un labas ticības principam, tostarp pirms līgumsoda piemērošanas ņems vērā pārkāpuma raksturu, ilgumu un citus konkrētās situācijas objektīvos apstākļus. 
PTAC atzīmē, ka ja patērētājs pirms lēmuma izmantot konkrēto autostāvvietu būtu skaidri apzinājies, ka 5 minūšu termiņš tiek skaitīts jau no iebraukšanas brīža un pat īslaicīga šā termiņa neievērošana neatkarīgi no faktiskās samaksas par pakalpojumu var radīt 35 EUR līgumsodu, šī informācija varētu ietekmēt patērētāja lēmumu izmantot konkrēto autostāvvietu vai atturēties no tās izmantošanas. 
Tāpat gadījumos, kad patērētājs ir veicis apmaksu par noteiktu laika intervālu, kur apmaksas solis pārsniedz reāli izmantoto laiku – patērētājs varēja pieņemt lēmumu uzturēties stāvvietā ilgāk, apzinoties, ka faktiskā apmaksa ir veikta par ilgāku laiku nekā patērētājam nepieciešams. Līdzīgi gadījumos, kad patērētājs saņem paziņojumu par 35 EUR līgumsoda piemērošanu, patērētājam bija jāpieņem lēmums, vai piemēroto līgumsodu samaksāt vai izmantot savas normatīvajos aktos paredzētās tiesības to apstrīdēt. 
Tādējādi Sabiedrības komercprakse tieši skāra patērētāja lēmumu par maksājuma veikšanu un savu tiesību izmantošanu. Ja profesionālajai rūpībai neatbilstošas komercprakses rezultātā patērētājam tiek piemērots nesamērīgs līgumsods, patērētājs var pieņemt lēmumu šo līgumsodu samaksāt, lai gan, pienācīgi izvērtējot konkrētā pārkāpuma raksturu, ilgumu un citus būtiskos apstākļus, šāds līgumsods jau sākotnēji attiecīgajā apmērā nebūtu piemērojams. Šādā gadījumā komercprakse ietekmē patērētāja ekonomisko rīcību, kuras rezultātā patērētājs var veikt maksājumu, kuru citādi nebūtu veicis vai nebūtu veicis attiecīgajā apmērā. 
Līdztekus īstenotā komercprakse varēja ietekmēt patērētāja lēmumu izmantot savas līgumiskās tiesības, proti, apstrīdēt Sabiedrības piemēroto līgumsodu. Patērētājs, paļaujoties uz Sabiedrību kā profesionālu pakalpojuma sniedzēju un saņemot paziņojumu par līgumsoda piemērošanu, varēja pieņemt, ka līgumsods ir pamatoti aprēķināts un samērīgs ar izdarīto pārkāpumu, un tādēļ to samaksāt, neizmantojot tiesības izteikt iebildumus.
Vienlaikus PTAC secina, ka minētā Sabiedrības īstenotā komercprakse ir vērtējama arī NKAL 12.panta kontekstā. Sabiedrība, sistemātiski piemērojot patērētājiem līgumsodus, tostarp gadījumos, kad Noteikumu pārkāpums bijis nebūtisks vai īslaicīgs, kā arī gadījumos, kad patērētājs faktiski ir samaksājis par Pakalpojumu, un pirms līgumsoda piemērošanas, pienācīgi neizvērtējot konkrētā pārkāpuma raksturu, ilgumu, sekas un citus būtiskos apstākļus, rada patērētājam spiedienu pieņemt lēmumu par Sabiedrības pieprasītā līgumsoda samaksu.
Minēto spiedienu pastiprina Sabiedrības īstenotā līgumsoda piemērošanas un piedziņas kārtība. Patērētājam, kurš nepiekrīt piemērotā līgumsoda pamatotībai vai apmēram, pašam ir jāveic aktīvas darbības savu tiesību aizsardzībai, jāvēršas pie Sabiedrības ar iebildumiem un jāpatērē tam nepieciešamais laiks un citi resursi. Savukārt gadījumā, ja patērētājs līgumsodu nesamaksā, Sabiedrības prasījums var tikt nodots ārpustiesas parāda atgūšanai, kā rezultātā patērētājam var rasties papildu izdevumi un citas nelabvēlīgas sekas. Lietā konstatēts arī konkrēts gadījums, kad patērētājs, neatzīstot piemēroto līgumsodu un uzskatot to par nesamērīgu, norādīja, ka līgumsodu samaksās, lai izvairītos no turpmākām sekām, tostarp tā nodošanas ārpustiesas parāda atgūšanai.
Tādējādi Sabiedrības rīcība var radīt tādu spiedienu uz patērētāju, kas būtiski ierobežo viņa izvēles un rīcības brīvību attiecībā uz līgumsoda samaksu un savu tiesību izmantošanu. Patērētājs, tostarp gadījumā, kad tam ir objektīvs pamats apšaubīt līgumsoda piemērošanas pamatotību vai apmēru, var pieņemt lēmumu samaksāt Sabiedrības pieprasīto līgumsodu, lai izvairītos no turpmākas prasījuma piedziņas, papildu izdevumiem un nepieciešamības patērēt papildu resursus savu tiesību aizsardzībai. Tādējādi patērētājs var pieņemt tādu lēmumu par rīcību saistībā ar darījumu, kādu citādi nebūtu pieņēmis.
PTAC ieskatā minēto apstākļu kopums liecina par Sabiedrības īstenotu nesamērīgu ietekmi NKAL 12. panta izpratnē, jo Sabiedrības izmantotā līgumsoda piemērošanas un piedziņas kārtība būtiski ierobežo vai var būtiski ierobežot patērētāja izvēles un rīcības brīvību un ietekmēt viņa lēmumu samaksāt piemēroto līgumsodu vai atturēties no savu tiesību izmantošanas. Līdz ar to Sabiedrības īstenotā komercprakse šajā daļā ir atzīstama par agresīvu komercpraksi NKAL 12. panta pirmās daļas izpratnē un tādējādi par negodīgu komercpraksi atbilstoši NKAL 4. panta otrās daļas 3. punktam.
[11] Sabiedrība Paskaidrojumā 2 sniedza informāciju par tās piemērotajiem līgumsodiem par četriem mēnešiem – 2026.gada janvārī, februārī, martā un aprīlī, norādot, ka patērētājiem piemēroti:
1) [..] līgumsodi, kuri izrakstīti attālināti un nosūtīti pa pastu;
2) [..] līgumsodi, par kuriem izrakstītas soda kvītis stāvvietā;
3) [..] gadījumos Sabiedrība līgumsodu ir samazinājusi;
4) [..] gadījumos Sabiedrība līgumsodu ir atcēlusi.
Paskaidrojumā 2 Sabiedrība norāda, ka tās samazinātā līgumsoda apmērs ir [..] EUR un sniedz samazinātā līgumsoda ekonomisko pamatoju. 
Vienlaikus PTAC, izskatot patērētāju iesniegtos iesniegumus, ir konstatējis, ka samazinātā līgumsoda apmērs, kuru Sabiedrība ir piemērojusi patērētājiem, svārstās no 12,00 līdz 20,00 EUR apmēram.
Ņemot vērā Sabiedrības sniegto informāciju, iespējams aprēķināt, ka Sabiedrība vidēji mēnesī [..][footnoteRef:9] gadījumos ir piemērojusi līgumsodus par kopējo summu [..][footnoteRef:10] EUR, pieņemot, ka piemērotais līgumsods ir 35,00 EUR apmērā.  [9:   [..]]  [10:  [..]] 

No tiem vidēji mēnesī [..][footnoteRef:11] gadījumos piemērotais līgumsods jeb 17,24 % gadījumu tika atcelti, savukārt [..][footnoteRef:12] piemērotais līgumsods 9,34% gadījumos tika samazināts. Tādējādi konstatējams, ka vismaz 26,58 % no kopējā piemēroto līgumsodu skaita mēnesī ir piemēroti nepamatoti vai izrakstīti kļūdaini, nepārliecinoties par visiem lietas apstākļiem un piemērotā līgumsoda pamatotību. Proti, katrs ceturtais patērētājam piemērotais līgumsods tiek atcelts vai samazināts.  [11:  [..]]  [12:  [..]] 

Lai arī kopējo skarto patērētāju patieso skaitu un iespējamo zaudējumu apmēru nav iespējams precīzi noteikt, var aprēķināt:
1) kopumā Sabiedrība vidēji mēnesī piemēro līgumsodus [..] EUR apmērā jeb [..] EUR gadā;
2) samazināto līgumsodu skaits vidēji mēnesī ir [..] gadījumos jeb šādu gadījumu skaits gadā ir vismaz [..][footnoteRef:13], no kā izriet, ka sākotnēji aprēķinātā līgumsoda summa gadā sasniedz [..] EUR; [13:  [..]] 

3) atcelto līgumsodu skaits vidēji mēnesī [..] gadījumos jeb šādu gadījumu skaits gadā ir vismaz [..] no kā izriet, ka Sabiedrība gadā piemēro līgumsodus [..] EUR apmērā, kurus vēlāk pēc iebildumu saņemšanas ir atcēlusi.
Pieņemot, ka tikai samazināto un atcelto līgumsodu gadījumā Sabiedrība ir piemērojusi līgumsodu, neizvērtējot tā pamatotību un samērīgumu, PTAC konstatē, ka Sabiedrības ietekme uz patērētāju kolektīvajām interesēm gada laikā ir radījusi ietekmi kā minimums [..] gadījumos[footnoteRef:14], radot kaitējumu 551`460 EUR apmērā. Līdztekus ņemams vērā, ka Sabiedrības negodīgas prakses uzsākšanas brīdis nav konstatējams, bet tā kā pārkāpums ir ilgstošs, kā minimums no 2025.gada 1.janvāra, pieņemams kopējais patērētājiem radītais kaitējuma apmērs ir vēl lielāks.  [14:  [..]] 

Turklāt jāņem vērā, ka Sabiedrība piemēro maksimālo līgumsodu, nevērtējot ietekmi, būtiskumu un apmēru katrā individuālā situācijā. Tādejādi patērētājam, lai panāktu adekvāta līgumsoda apmēra piemērošanu, ir jāveic aktīva darbība un jātērē resursi, proti, jāsazinās ar komersantu, jāsniedz iebildumi un tikai tad Sabiedrība, izvērtē piemērotā līgumsoda pamatotību un apmēru, daļā gadījumu to nedaudz samazinot. Ne visi patērētāji izvēlas aizsargāt savas tiesības un izteikt iebildumus.
Līdztekus atzīmējams, ka kaitējuma apmērs palielinās, ja, ievērojot autostāvvietu pakalpojuma sniegšanas specifiku un iespēju saņemt paziņojumu no Sabiedrības, proti, gadījumus, kad kādu apstākļu dēļ patērētājs laicīgi nesaņem paziņojumu par piemērotu līgumsoda apmēru vai nepaspēj nosūtīt iebildumus Sabiedrībai, līgumsods tiek cedēts parādu ārpustiesas atgūšanas pakalpojumu sniedzējam, kurš papildus piemēro parāda ārpustiesas atgūšanas izdevumus. Šādos gadījumos, pat ja Sabiedrība līgumsodu samazina, kopējais parāda apmērs patērētājam nesamazinās vai pat palielinās.
[bookmark: _Hlk84943527][bookmark: _Hlk143592942][12] Reducējot konstatēto, PTAC secina, ka ilgstošā laika periodā Sabiedrība atbilstoši NKAL 6., 7. un 12.pantā noteiktajam ir īstenojusi profesionālai rūpībai neatbilstošu un agresīvu komercpraksi, būtiski negatīvi ietekmējot patērētāja ekonomisko rīcību – Sabiedrība pieļāvusi būtisku pārkāpumu, proti – izveidojot un izmantojot tādu Uzskaites sistēmu, kas automātiski fiksē un piemēro patērētājiem maksimālo līgumsodu jebkuru kavējuma termiņa gadījumā, nevērtējot pārkāpuma būtiskumu un apstākļus. 
Kontekstā ar lietošanas noteikumiem, šādas sistēmas radīšana faktiski liecina, ka kontroles sistēma kalpo nevis kārtības nodrošināšanai un godīgas atlīdzības saņemšanai par sniegto pakalpojumu, bet peļņas gūšanai, kas ir pretēji tiesību izmantošanas labticīguma principam. Apstāklis, ka pēc patērētāja iebildumu saņemšanas līgumsoda apmērs atsevišķos gadījumos tiek samazināts, nemaina konstatētā pārkāpuma faktu, bet gan liecina, ka līgumsods jau sākotnēji noteikts nesamērīgā apmērā attiecībā pret patērētāja pieļauto pārkāpumu.
NKAL 15.panta astotā daļa nosaka: „ja Uzraudzības iestāde atzīst komercpraksi par negodīgu, tā ir tiesīga pieņemt vienu vai vairākus lēmumus, ar kuriem: 
1) nosaka komercprakses īstenotājam pienākumu atbilstošā veidā sniegt papildu informāciju, kas nepieciešama, lai nodrošinātu komercprakses atbilstību šā likuma prasībām;
2) nosaka komercprakses īstenotājam pienākumu nekavējoties izbeigt negodīgu komercpraksi; 
3) aizliedz negodīgu komercpraksi, ja tā vēl nav uzsākta, bet ir paredzama; 
4) nosaka komercprakses īstenotājam pienākumu publicēt attiecīgajai komercpraksei atbilstošā saziņas līdzeklī paziņojumu, kurā norādīta labotā informācija, atsaucot negodīgo komercpraksi; 
5) uzliek naudas sodu šā likuma 15.2 pantā noteiktajā kārtībā; 
6) nosaka par labas prakses kodeksu atbildīgajai personai pienākumu izdarīt labojumus kodeksā, lai novērstu negodīgu komercpraksi”. 
NKAL 15.2 panta pirmā prim daļa paredz, ka ,,Uzraudzības iestāde ir tiesīga par negodīgu komercpraksi, kas īstenota tikai Latvijas Republikas teritorijā, uzlikt soda naudu līdz četriem procentiem no komercprakses īstenotāja gada apgrozījuma (ieņēmumiem) no saimnieciskajiem darījumiem (atbilstoši šā panta pirmajai daļai), bet ne vairāk kā 300 000 euro”.
[13] Sabiedrības rīcība ir klasificējama kā būtisks pārkāpums, kura būtību raksturo: 
· būtiska ietekme uz patērētāju kolektīvajām interesēm – Sabiedrība ir viens no lielākajiem autostāvvietu pakalpojumu sniedzējiem, kurš apkalpo vairāk kā 100 autostāvietas;
· īstenota negodīga komercprakse, kas skar/var skart plašu patērētāju loku –  Sabiedrības ietekme uz patērētāju kolektīvajām interesēm gada laikā ir radījusi ietekmi kā minimums 15`756 gadījumos;
· minimālais kaitējuma apmērs viena gada periodā aprēķināts 551`460 EUR, bet maksimālais 2 073 120.00 EUR;
· pārkāpums īstenots ilgstoši. 
[14]  Ievērojot minētos apstākļus, Sabiedrībai piemērojams maksimālais soda apmērs. Tomēr, PTAC, ievērojot labas pārvaldības un samērīguma principu, ņem vērā apstākli, ka Sabiedrība Paskaidrojumā 1 apliecinājusi gatavību uzlabot tās komercpraksi – pārskatīt autostāvvietu lietošanas noteikumus, veikt visu tās apsaimniekoto autostāvvietu auditu, pilnveidot iesniegumu un iebildumu izskatīšanas procesu, izvērtēt iespējas pilnveidot uzskaites sistēmas darbību, izstrādāt pilnveidotu kārtību kļūdaini maksājumu risināšanai, organizēt profesionālās pilnveides pasākumus Sabiedrības darbiniekiem. Par veiktajiem pilnveides pasākumiem Sabiedrība ir gatava iesniegt PTAC informatīvu ziņojumu līdz 2026.gada 1.decembrim un Sabiedrības apņemšanās sakārtot tās praksi ir priekšnoteikums, kas ņemams vērā, nosakot soda naudas apmēru. 
Ņemot vērā Sabiedrības pieļautā pārkāpuma būtību, raksturu, radīto kaitējumu patērētāju kolektīvajām interesēm, nebūtu lietderīgi pieņemt NKAL 15.panta astotās daļas 1., 3., 4. un 6.punktā noteiktos lēmumus, bet gan PTAC ieskatā konkrētajā gadījumā Sabiedrībai par izdarīto pārkāpumu saskaņā ar NKAL 15.panta astotās daļas 5.punktu ir piemērojama soda nauda šā likuma 15.2 pantā noteiktajā kārtībā, kā arī saskaņā ar 2.punktu piemērojams tiesiskais pienākums. PTAC ieskatā ar soda naudas palīdzību Sabiedrība tiks motivēta savā turpmākajā komercpraksē nepieļaut līdzīga rakstura pārkāpuma izdarīšanu.
 Saskaņā ar Sabiedrības publiski pieejamo gada pārskatu par 2025.gadu tās neto apgrozījums bija 3 410 395,00 EUR. Atbilstoši NKAL[footnoteRef:15] maksimālais sods nosakāms līdz četriem procentiem no komercprakses īstenotāja gada apgrozījuma (ieņēmumiem) no saimnieciskajiem darījumiem. Tādejādi maksimālais piemērojamais sods var sasniegt 136`415,8 EUR. [15:  NKAL 15.2 panta pirmā daļa] 

Ņemot vērā apstākli, ka Sabiedrība ir apliecinājusi, ka ir gatava uzlabot tās komercpraksi, PTAC samazina NKAL 15.2 panta (13) daļā noteikto piemērojamo soda naudas apmēru par 10 % un kopējais soda naudas apmērs Sabiedrībai nosakāms 122`774,00 EUR apmērā. Procentos soda naudas apmērs sastāda 3,6 % no Sabiedrības 2025.gada neto apgrozījuma, kas uzskatāms par samērīgu soda naudas apmēru, ņemot vērā izdarīto pārkāpumu un tā ietekmi. 
Ņemot vērā minēto, PTAC nolemj: 
Pamatojoties un ievērojot NKAL 1.panta pirmo daļu, 2.pantu, 4.panta pirmo daļu, otrās daļas 1. un 3.punktu, 6.pantu, 7.panta pirmo daļu, otrās daļas 1. un 3.punktu, 12.pantu, 14.panta pirmo daļu, 15.panta pirmās daļas 1. punktu, 15.panta astotās daļas 2. un 5.punktu, 15.2 panta pirmo daļu, (11) daļu un otro daļu, PTAL 25.panta ceturtās daļas 4., 41., 6. un 61. punktu, 5.panta otrās daļas 5.punktu, 6.panta pirmo daļu, trešās daļas 1. un 4.punktu un astoto daļu, Civillikuma 1.pantu, 1716.pantu un 1717.pantu, Administratīvā procesa likuma 4.pantu, 7.pantu, 51.pantu, 55.panta 2.punktu, 65.panta ceturto daļu, 66.pantu un 67.pantu:
SIA „Park Expertˮ
juridiskā adrese: Palasta iela 10, Rīga, LV-1050
reģistrācijas numurs: 44103130208

1) [bookmark: _Hlk84605165]uzlikt Sabiedrībai tiesisku pienākumu, nekavējoties izbeigt negodīgu komercpraksi, pārskatot patērētājiem piemērojamos līguma noteikumus un Uzskaites sistēmu, kā arī turpmākajā komercpraksē nepieļaut līdzīga rakstura pārkāpumu izdarīšanu, kuras ietvaros Sabiedrība automatizēti piemēro patērētājiem nesamērīgus līgumsodus, pirms paziņojuma par līgumsodu nosūtīšanas, nevērtējot pārkāpuma būtību;

2) uzlikt soda naudu 122`774,00 EUR (simts divdesmit divi tūkstoši septiņi simti septiņdesmit četri eiro, 00 centi) apmērā.
Saskaņā ar NKAL 19.panta pirmo daļu, Administratīvā procesa likuma 70.panta pirmo un otro daļu, 79.panta pirmo daļu šis lēmums ir spēkā ar dienu, kad tas kļūst zināms Sabiedrībai, un Sabiedrība to var pārsūdzēt Administratīvajā rajona tiesā viena mēneša laikā no dienas, kad lēmums stājies spēkā Administratīvā procesa likuma noteiktajā kārtībā.
Soda nauda jāsamaksā ar pārskaitījumu, maksājuma uzdevumā norādot: 

Saņēmējs: Valsts kase, Reģistrācijas numurs 90000050138 
Saņēmēja iestāde: Valsts kase, BIC kods TRELLV22 
Konts (IBAN): LV12TREL1060121019400 
Maksājuma mērķis: Lēmums Nr. 21-pk
Pieņemšanas datums: 09.11.2026.
Soda nauda jāsamaksā ne vēlāk kā 30 dienu laikā pēc dienas, kad saņemts lēmums.
Šis dokuments ir parakstīts ar drošu elektronisko parakstu un satur laika zīmogu.
Direktore	Zaiga Liepiņa

Saskana ar autostavvietas lietosanas noteikumiem, stavvietas apmaksa ir
jauzsak 5 minasu laika péc iebrauk$anas teritorija. Samaksu ir iespéjams
veikt vairakos veidos un katrs autovaditajs var izvéléties sev értako un
pieejamako apmaksas veidu.

Konkrétaja situacija ligumsods ir piemérots, jo autostavvietas apmaksa netika
veikta. Lidz ar ko nav arf pamatojuma ligumsoda atcel$anai vai
‘samazinasanai.

Papildus noradam, ka ligumsoda apmérs ir noteikta summa, kas nav atkariga
no autostavvietas izmantosanas laika vai no laika, ko automasina atradas
autostavvieta bez derigas apmaksas.

Attieciba uz Patérétaja noradi par ligumsoda iesp&jamo nesamérigumu Sabiedriba paskaidro. ka
Tigumsoda apmeérs autostavvietas lietosanas noteikumos bija ieprieks skaidri noteikts un zinams visiem

autostavvietas lietotajiem. Gadfjuma. ja Patérétajs uzskatija noteikumos paredzéto ligumsodu par sev

nepienemamu vai nesamerigu, vipam bija iesp&ja neizmantot konkréto autostavvietu un izvéleties citu
transportlidzekla novietosanas vietu.

Vienlaikus Sabiedriba vérs uzmanibu, ka Iigumsods ir fikséta summa, kas tiek piemérota par
autostavvietas lietosanas noteikumu neievérosanu neatkarigi no ta. cik ilgu laiku transportlidzeklis
atradies autostavvieta bez derigas apmaksas. Aftiecigi ligumsoda piemérosana nav atkariga no ta. vai
parkapums ilga 20 mindtes. 50 mindtes vai ilgaku laika periodu. jo parkapuma bifiba ir pati

autostavvietas lietosana bez noteikumos paredzétas apmaksas.

1 stunda X EUR 2,50 = EUR 2,50

2 apmaksas soli (30 min. x 2) X EUR 1,25 = EUR 2,50
Papildus transakcijas maksa lidz EUR 5,00 - EUR 0,19
Kopa: EUR 2,50 + EUR 2,50 + EUR 0,19 = EUR 5,19

Saskana ar Sabiedribas sistema fiksetajiem datiem, Pateretaja 26.02.2026. plkst. 13:14 iebrauca
Sabiedribas autostavvieta Bruninieku )ielﬁ 34, Riga. Apmaksa par autostavvietas izmantosanu tika
uzsakta plkst. 13:20. savukart partraukta plkst. 14:55. Vienlaikus transportlidzekla izbrauk$ana no
autostavvietas tika fikséta plkst. 15:05. Lidz ar to péc apmaksata stavésanas termina beigam Patérétajas

transportlidzeklis vél 10 mintites atradas autostavvieta bez derigas apmaksas.




image11.png
NOTIKUMIL

DATUMS

27.02.2026 15:03:04

27.02.2026 151337

27.02.2026 15:40:38

27.02.2026 16:13:37

GRUPA

Kamera

Pecapmaksa

Kamera

Pecapmaksa

NOTIKUMS

Iebraukiana

Pacapmaksa
uzsakta

IzbraukSana

Pacapmaksa
beigusies





image12.jpeg
lebrauca staviaukuma: Izbrauca no stavlaukuma:

10:51 12:23

il i H Stavlaukuma kopéje
Nevel:smlga apmaksa: i p‘;vadihls Imfs':s
10:56 1 stunda 32 minates
Veiksmiga apmaksa: Samaksaits par:
'“-02 1 stundu 30 minatém

H




image13.jpeg
5 mindtes nav paredzétas noteikumu lasisanai,
tas ir paredzétas apmaksas uzsaksanai.

3is termin$ vienlaikus kalpo ari ka sapratigs
P«lnhs periods. Ja Movad!ms péc iepazisanas

minasu laika vinam ir iespé&ja bez jebkadam
sekam izbraukt no teritorijas un izvéléties citu
autostavvietu.

Edgars Kaléjs
"PARK EXPERT” PARSTAVIS

e





image15.jpeg
Patérétaju tiesibu aizsardzibas centrs




